Mgr. **Peter Zmátlo**, PhD. (\* 19. január 1965, Levoča – † 3. marec 2022) bol slovenský historik, univerzitný pedagóg a publicista. Pôsobil ako odborný asistent a zástupca vedúceho Katedry histórie Filozofickej fakulty Katolíckej univerzity v Ružomberku a bol dlhoročným členom Matice slovenskej a Slovenskej historickej spoločnosti pri Slovenskej akadémii vied. Vo svojej vedecko-výskumnej a publikačnej činnosti sa venoval dejinám 20. storočia so zameraním na obdobie prvej Československej republiky, všeobecným dejinám prvej polovice 20. storočia a regionálnym dejinám východného Slovenska so špecifickým zameraním na Spišskú Novú Ves.

Život
-----

V rokoch 1983 – 1988 absolvoval štúdium v odbore slovenský jazyk a literatúra – dejepis na Filozofickej fakulte v Prešove Univerzity Pavla Jozefa Šafárika v Košiciach (dnes Filozofická fakulta Prešovskej univerzity v Prešove). Následne pôsobil ako učiteľ slovenského jazyka a literatúry na Vojenskom gymnáziu Jana Žižku v Moravskej Třebovej (1988 – 1989), ako zodpovedný redaktor vo Východoslovenskom vydavateľstve n. p. Košice (1989 – 1990), ako odborný kultúrny pracovník v Dome Matice slovenskej v Spišskej Novej Vsi (1991 – 1992), ako učiteľ dejepisu na Základnej škole, Ing. O. Kožucha 11, Spišská Nová Ves (1992 – 1997), ako riaditeľ Nadácie pre podporu lokálnej demokracie – Centra pre podporu lokálnej demokracie v Spišskej Novej Vsi (1996 – 1997). V roku 1997 nastúpil do zamestnania na Katecheticko-pedagogickú fakultu sv. Ondreja v Ružomberku patriacu pod Trnavskú univerzitu v Trnave (v rokoch 1997 – 2000 patriaca pod Žilinskú univerzitu v Žiline a od roku 2000 samostatná Katolícka univerzita v Ružomberku), kde pôsobil až do svojej smrti pôsobil ako odborný asistent, pričom v rokoch 1995 – 2002 absolvoval doktorandské štúdium v odbore slovenské dejiny na Filozofickej fakulte Prešovskej univerzity v Prešove.

Bol zodpovedným riešiteľom projektu VEGA č. 1/3755/06 *Regionálna tlač – jej význam a miesto v historickom vývoji Slovenska* (2006 – 2008), spoluriešiteľom viacerých projektov VEGA zameraných na výskum dejín východného Slovenska v 20. storočí (2005 – 2007), epidemiologických dejín Slovenska 19. storočia (od 2021) a osobností Martina Mičuru, Floriána Tománeka a Karla Antona Medveckého (2015 – 2021), ako aj projektu APVV zameranej na výskum religiozity v stredovekých a novovekých dejinách Slovenska (2008 – 2010). Zároveň v menšej miere publicisticky prispieval do Konzervatívneho denníka Postoj a na spravodajský portál Aktuality.sk.

Ocenenia
--------

5. novembra 2010, pri príležitosti 90. výročia založenia Miestneho odboru Matice slovenskej v Spišskej Novej Vsi, získal ocenenie od mesta Spišská Nová Ves za prínos v meste. 6. novembra 2015 získal pamätný list pri príležitosti 95. výročia založenia Miestneho odboru Matice slovenskej a 25. výročia vzniku Domu Matice slovenskej.

Dielo
-----

* ZMÁTLO, Peter. *Katolíci a evanjelici na Slovensku (1929-1932) : ľudáci a národniari na ceste k spolupráci*. 1. vyd. Ružomberok : Verbum, 2011. 367 s. ISBN 978-80-8084-721-0.
* ZMÁTLO, Peter. *Dejiny slovenskej ligy na Spiši*. 1. vyd. Kraków : Wydawnictwo i Drukarnia Towarzystwa Słowaków w Polsce, 2007. 153 s. ISBN 978-83-7490-118-5.
* ZMÁTLO, Peter. *Kultúrny a spoločenský život na Spiši v medzivojnovom období*. 1. vyd. Bratislava : Chronos, 2005. 540 s. ISBN 80-89027-13-X.
* ZMÁTLO, Peter. *Sto rokov organizovaného tenisu v Spišskej Novej Vsi 1901-2001 : bulletin k 100. výročiu založenia prvého tenisového spolku v Spišskej Novej Vsi*. Spišská Nová Ves : Mestský úrad, 2001. 59 s. ISBN 80-968597-2-2.
* FURMAN, Ján; ŽIFČÁK, František; CHALUPECKÝ, Ivan; JAVORSKÝ, František; KORMOŠOVÁ, Ružena; ZMÁTLO, Peter. *Kronika mesta Spišské Podhradie slovom i obrazom*. Spišské Podhradie : Mestský úrad, 1999. 120 s. ISBN 80-968220-9-8.
* ŽIFČÁK, František; ZMÁTLO, Peter. *Z minulosti Vítkoviec*. Vítkovce : Obecný úrad, 1998. 86 s. ISBN 80-967953-6-8.
* ROTH, Peter. *Z dejín obce Jánovce : Čenčice - Jánovce - Michalovce*. 1. vyd. Jánovce : Obecný úrad, 1997. 63 s. ISBN 80-967774-8-3.

Referencie
----------

1. 1 2  Slovenská historická spoločnosť pri SAV. *S hlbokým zármutkom v srdci oznamujeme...* [online]. [Bratislava]: Facebook, 2022-03-08, [cit. 2022-03-08]. Dostupné online.
2. 1 2 3   *Mgr. Peter Zmátlo, PhD.* [online]. Ružomberok: Filozofická fakulta Katolíckej univerzity v Ružomberku, c2021, [cit. 2022-03-08]. Dostupné online. Archivované 2022-03-08 z originálu.
3. 1 2   Peter Zmátlo. *Denník Postoj* (Bratislava: Postoj Media). Dostupné online [cit. 2022-03-08]. ISSN 1336-720X.
4. ↑   *Profesijný životopis* [online]. [Prešov]: Prešovská univerzita v Prešove, 2017-07-06, [cit. 2022-03-08]. Dostupné online.
5. ↑   Peter Zmátlo. *Aktuality.sk* (Bratislava: Ringier Axel Springer Slovakia). Dostupné online [cit. 2022-03-08].

Externé odkazy
--------------

* Komentáre Petra Zmátla na spravodajskom portáli Aktuality.sk
* Komentáre Petra Zmátla v Konzervatívnom denníku Postoj
* Peter Zmátlo na vedeckom portáli ResearchGate
* Diela Petra Zmátla v Bibliografii dejín Slovenska Historického ústavu Slovenskej akadémie vied

Autoritné údaje: * GND: 15685502X
* NK ČR: jx20060727002
* VIAF: 84362696